Arne Ringnes

Arne Ringnes (født 28. april 1955 i Oslo) er jurist og dommer i Norges Høyesterett. Han tiltrådte som høyesterettsdommer 18. august 2014.  

Ringnes ble cand. jur. i 1982. Fra 1983 til 1985 var han ansatt i Justisdepartementets lovavdeling. Han var sekretær for Opphavsrettsutvalget fra 1983 til 1986. Fra 1985 til 1986 var han dommerfullmektig ved Indre Follo sorenskriverembete. 

I 1986 ble Ringnes ansatt som advokatfullmektig i det firmaet som i dag er advokatfirmaet Thommessen. I 1988 ble han advokat, og i 1989 partner i firmaet. Fra 2000 til 2003 ledet Ringnes lovutvalget som utredet immaterialrettslige problemstillinger ved universitetene og høyskolene (Immaterialrettsutvalget). Som partner i Thommessen ledet han firmaets avdeling for immaterialrett. Han ble regnet som en av Norges aller fremste immaterialrettsadvokater. 

Ringnes fratrådte som partner og advokat i Thommessen da han ble utnevnt til høyesterettsdommer i 2014. Den 14. juni 2024 opplyste Justis- og beredskapsdepartementet i en pressemelding at Ringnes ville gå av for aldersgrensen i april 2025. 

Referanser

Kategori:Norske høyesterettsdommere
Kategori:Personer fra Oslo